Tiesas pienākums ar konkrētiem apsvērumiem pamatot piemēroto sodu
Noziedzīgā nodarījuma rakstura un radītā kaitējuma izvērtējums, individualizējot sodu, ietver konkrētā noziedzīgā nodarījuma apstākļu analīzi. Atsauce uz noziedzīgā nodarījuma klasifikāciju pēc Krimināllikuma 7. panta un noziedzīgā nodarījuma faktisko apstākļu apraksts spriedumā pats par sevi neapliecina, ka tiesa šos apstākļus ir izvērtējusi.
Tādēļ vispārīga norāde uz noziedzīgā nodarījuma rakstura un radītā kaitējuma izvērtēšanu nav pietiekama, ja no sprieduma pamatojuma nav izsekojams, kādi konkrētie apstākļi ņemti vērā un kāda nozīme tiem piešķirta, nosakot soda mēru.
Īpaši svarīgs šāds izvērtējums ir apelācijas instances tiesas spriedumā, ja tā atceļ pirmās instances tiesas spriedumu un piemēro bargāku sodu.

Apsūdzības detalizācijas pakāpe attiecībā uz noziedzīgā nodarījuma izdarīšanu sagatavojošajiem apstākļiem
Ja personai inkriminēts pabeigts noziedzīgs nodarījums, apsūdzībā norādāmi faktiskie apstākļi, kas konkretizē visas juridisko kvalifikāciju noteicošās noziedzīgā nodarījuma sastāva pazīmes, jo īpaši tā objektīvo pusi veidojošās darbības. Savukārt noziedzīgā nodarījuma izdarīšanu sagatavojošie apstākļi, kas paši par sevi neveido attiecīgā noziedzīgā nodarījuma objektīvo pusi, var tikt norādīti vispārīgāk.

Citu personu iespējama iesaiste noziedzīga nodarījuma izdarīšanā neietekmē apsūdzības celšanu konkrētai personai
Apsūdzības celšana konkrētai personai nav atkarīga no tā, vai pie kriminālatbildības ir sauktas visas citas iespējami iesaistītās personas. Izšķiroši ir tas, vai attiecībā uz konkrēto personu ir pietiekams pamats apsūdzības celšanai.
Tas, vai apsūdzētās personas darbību noziedzīgo raksturu iespējams pierādīt, nenoskaidrojot visas iesaistītās personas vai nesaucot tās pie kriminālatbildības, ir pierādīšanas, nevis apsūdzības konkretizācijas jautājums.

Senāts šādā sastāvā: senators referents Māris Leja, senatores Irīna Jansone un Anita Poļakova 

izskatīja rakstveida procesā krimināllietu sakarā ar apsūdzēto [pers. A] un [pers. B] kasācijas sūdzībām par Rīgas apgabaltiesas 2024. gada 22. oktobra spriedumu.

Aprakstošā daļa

[1] Ar Rīgas rajona tiesas 2023. gada 16. marta spriedumu
[1.1] [pers. A], personas kods [..],
atzīts par vainīgu Krimināllikuma 20. panta ceturtajā daļā un 218. panta otrajā daļā paredzētajā noziedzīgajā nodarījumā un, piemērojot Krimināllikuma 49.1 panta pirmās daļas 1. punktu, sodīts ar brīvības atņemšanu uz 1 gadu;
atzīts par nevainīgu Krimināllikuma 195. panta trešajā daļā paredzētajā noziedzīgajā nodarījumā un attaisnots.
Saskaņā ar Krimināllikuma 55. pantu brīvības atņemšanas sods noteikts nosacīti ar pārbaudes laiku uz 2 gadiem.
[1.2] [Pers. B], personas kods [..],
atzīts par vainīgu Krimināllikuma 20. panta ceturtajā daļā un 218. panta otrajā daļā paredzētajā noziedzīgajā nodarījumā un, piemērojot Krimināllikuma 49.1 panta pirmās daļas 1. punktu, sodīts ar brīvības atņemšanu uz 1 gadu;
atzīts par nevainīgu Krimināllikuma 195. panta trešajā daļā paredzētajā noziedzīgajā nodarījumā un attaisnots.
Saskaņā ar Krimināllikuma 55. pantu brīvības atņemšanas sods noteikts nosacīti ar pārbaudes laiku uz 2 gadiem.
[1.3] Lietā atzīts par vainīgu un sodīts pēc Krimināllikuma 20. panta ceturtās daļas un 218. panta otrās daļas arī [pers. C], personas kods [..], par kuru pirmās instances tiesas spriedums nav pārsūdzēts.
[1.4] No [pers. A], [pers. B] un [pers. C] valsts labā solidāri piedzīta mantiskā zaudējuma kompensācija 292 746,06 euro.

[2] Ar pirmās instances tiesas spriedumu [pers. A] un [pers. B] atzīti par vainīgiem un sodīti pēc Krimināllikuma 20. panta ceturtās daļas un 218. panta otrās daļas par izvairīšanās no nodokļu nomaksas lielā apmērā atbalstīšanu, kā arī atzīti par nevainīgiem un attaisnoti apsūdzībā pēc Krimināllikuma 195. panta trešās daļas par noziedzīgi iegūtu finanšu līdzekļu legalizēšanu lielā apmērā.

[3] Ar Rīgas apgabaltiesas 2024. gada 22. oktobra spriedumu, iztiesājot krimināllietu sakarā ar Rīgas tiesas apgabala prokuratūras prokurora Gaita Krieviņa apelācijas protestu, Rīgas rajona tiesas 2023. gada 16. marta spriedums atcelts daļā par: 1) [pers. A] un [pers. B] atzīšanu par nevainīgiem apsūdzībā pēc Krimināllikuma 195. panta trešās daļas un attaisnošanu; 2) [pers. A] un [pers. B] sodīšanu pēc Krimināllikuma 20. panta ceturtās daļas un 218. panta otrās daļas nosacīti saskaņā ar Krimināllikuma 55. pantu; 3) mantiskā zaudējuma 292 746,06 euro solidāru piedziņu valsts labā no apsūdzētajiem.
[3.1] [Pers. A] atzīts par vainīgu Krimināllikuma 195. panta trešajā daļā paredzētajā noziedzīgajā nodarījumā un, piemērojot Krimināllikuma 49.1 panta pirmās daļas 1. punktu, sodīts ar brīvības atņemšanu uz 3 gadiem.
Saskaņā ar Krimināllikuma 50. panta pirmo un trešo daļu galīgais sods noteikts brīvības atņemšana uz 3 gadiem 2 mēnešiem.
[3.2] [Pers. B] atzīts par vainīgu Krimināllikuma 195. panta trešajā daļā paredzētajā noziedzīgajā nodarījumā un, piemērojot Krimināllikuma 49.1 panta pirmās daļas 1. punktu, sodīts ar brīvības atņemšanu uz 3 gadiem.
Saskaņā ar Krimināllikuma 50. panta pirmo un trešo daļu galīgais sods noteikts brīvības atņemšana uz 3 gadiem 2 mēnešiem.
[3.3] No [pers. A], [pers. B] un [pers. C] valsts labā solidāri piedzīta mantiskā zaudējuma kompensācija 289 192,41 euro.
Pārējā daļā pirmās instances tiesas spriedums atstāts negrozīts.

[4] Par Rīgas apgabaltiesas 2024. gada 22. oktobra spriedumu apsūdzētais [pers. A] iesniedzis kasācijas sūdzību, kurā lūdz atcelt apelācijas instances tiesas spriedumu daļā: 1) par viņa atzīšanu par vainīgu un sodīšanu pēc Krimināllikuma 195. panta trešās daļas un šajā daļā kriminālprocesu izbeigt; 2) ar kuru atcelta apsūdzētā sodīšana pēc Krimināllikuma 20. panta ceturtās daļas un 218. panta otrās daļas nosacīti; 3) par mantiskā zaudējuma solidāru piedziņu valsts labā, un pieņemt blakus lēmumu.
Kasācijas sūdzība pamatota ar šādiem argumentiem.
[4.1] Apsūdzība pēc Krimināllikuma 195. panta trešās daļas neatbilst Kriminālprocesa likuma 20. panta un 405. panta prasībām, jo tā ir nekonkrēta un pretrunīga, proti: 1) no apsūdzības nav saprotams a) kāds bija apsūdzēto [pers. A] un [pers. B] motīvs mainīt noziedzīgi iegūto naudas līdzekļu atrašanās vietu un piederību, ja attiecīgie naudas līdzekļi bija liecinieka [pers. D] rīcībā; b) kā šis noziedzīgais nodarījums bija realizējams bez [pers. D] piedalīšanās; 2) apsūdzībā nav norādītas: a) konkrētas apsūdzēto [pers. A] un [pers. B]  darbības, ar kurām viņi organizējuši juridisko personu reģistrēšanu un norēķinu kontu atvēršanu bankā, darījumu dokumentu sagatavošanu un parakstīšanu, naudas līdzekļu pārskaitīšanu; b) šo darbību izdarīšanas laiks un vieta; c) apstākļi, kas norāda uz apsūdzēto realizēto kontroli pār apsūdzībā norādītajiem uzņēmumiem.
[4.2] Apelācijas instances tiesa nepamatoti atzinusi apsūdzēto [pers. A] par vainīgu Krimināllikuma 195. panta trešajā daļā paredzētajā noziedzīgajā nodarījumā, jo apsūdzība par naudas līdzekļu pārskaitīšanu no SIA „[Nosaukums A]” konta uz citu uzņēmumu kontiem netika celta [pers. D], lai gan tieši viņš kontrolējis SIA „[Nosaukums A]”, izvairījies no nodokļu nomaksas un veicis naudas pārskaitījumus citiem uzņēmumiem.
[4.3] Tiesa apsūdzētā [pers. A] vainīgumu Krimināllikuma 195. panta trešajā daļā paredzētajā noziedzīgajā nodarījumā pamatojusi ar nepieļaujamiem pierādījumiem.
Proti, tiesa nav ņēmusi vērā Senāta lēmumā lietā Nr. SKK-237/2017 izteiktās atziņas, tādēļ sprieduma pamatošanā ir nepamatoti izmantojusi dokumentus, kas nav apliecināti atbilstoši Ministru kabineta 2010. gada 28. septembra noteikumu Nr. 916 „Dokumentu izstrādāšanas un noformēšanas kārtība” prasībām, jo no krimināllietas Nr. 15830005513 izdalītie materiāli apliecināti ar vārdiem: „Cauraukloti dokumenti uz 169 lapām [..] Oriģināli atrodas kriminālprocesā Nr. 15830005513” (lietas 5. sējuma 169a. lapa), nenorādot, ka dokumentu kopijas atbilst oriģināliem. 
Turklāt minētais apliecinājums ir tikai skenētas kopijas izdruka, un dokumenti apliecināti nevis katrs atsevišķi, bet kopumā, lai gan tobrīd spēkā esošie normatīvie akti šādu apliecināšanas kārtību neparedzēja.
Valsts ieņēmumu dienesta (turpmāk – VID) nodokļu aprēķina pārskata (turpmāk – Aprēķina pārskats) kopija, kas atrodas lietas 8. sējuma 170. lapā un ar kuru pamatots valstij radītā zaudējuma apmērs, satur divus apliecinājumus – vienu datētu ar 2015. gada 25. februāri un otru – ar 2019. gada 14. martu. Tādēļ šim dokumentam atbilstoši Dokumentu juridiskā spēka likumam un Ministru kabineta 2018. gada 4. septembra noteikumiem Nr. 558 „Dokumentu izstrādāšanas un noformēšanas kārtība” nav juridiska spēka. Turklāt ir pamats uzskatīt, ka tas sastādīts ar atpakaļejošu datumu.
[4.4] VID pieteiktā kaitējuma kompensācija 292 746,06 euro nav pamatota, jo tajā iekļauts aprēķins par SIA „[Nosaukums A]” faktiski nenotikušiem darījumiem ar Igaunijas uzņēmumiem, tiem piemērojot Latvijas pievienotās vērtības nodokļa (turpmāk – PVN) standartlikmi, lai gan lietā nav pierādījumu, ka preces būtu piegādātas vai patērētas Latvijā. Tādējādi nav izpildījušies PVN piemērošanas priekšnoteikumi.
[4.5] Apelācijas instances tiesa, nosakot brīvības atņemšanu par Krimināllikuma 195. panta trešajā daļā paredzēto noziedzīgo nodarījumu, nav ņēmusi vērā noziedzīgā nodarījuma raksturu, radīto kaitējumu un apsūdzētā [pers. A] personību. Turklāt no pārsūdzētā sprieduma nav saprotams, kāpēc brīvības atņemšana noteikta tieši uz četriem gadiem, jo nav izsekojams, kā tiesa nonākusi pie šāda soda mēra.
[4.5.1] Tiesa nav ņēmusi vērā, ka apsūdzētais vairāk nekā 11 gadus pēc inkriminētajiem noziedzīgajiem nodarījumiem nav izdarījis jaunus noziedzīgus nodarījumus.
[4.5.2] Tiesa nepareizi piemērojusi Krimināllikuma 49.1 pantu, jo, samazinot brīvības atņemšanas termiņu tikai par vienu gadu, nav ņēmusi vērā, ka: 1) no apsūdzētā neatkarīgu iemeslu dēļ kriminālprocess kopumā ilgst vairāk nekā 10 gadus; 2) liecinieki tika nopratināti jau 2013. gada pirmajā pusē, bet papildu liecības iegūtas vienīgi 2015. gadā; 3) lai gan lēmums par kriminālprocesa sadalīšanu pieņemts 2015. gada 23. novembrī, lieta pirmās instances tiesai nodota vienīgi 2017. gada 26. maijā, savukārt lietas iztiesāšana tiesā ilgst jau 7 gadus 7 mēnešus.
[4.5.3] Tiesa nemotivēti atzinusi, ka apsūdzēto [pers. A] nav iespējams notiesāt nosacīti.
Tiesa, secinot, ka apsūdzētais nav pietiekami izvērtējis savu rīcību un turpmāk varētu izdarīt līdzīgus noziedzīgus nodarījumus, pārkāpusi Kriminālprocesa likuma 20. pantā nostiprinātās tiesības uz aizstāvību, jo vainas neatzīšana nevar tikt vērtēta apsūdzētajam par sliktu. Turklāt tiesa nav ņēmusi vērā, ka visa kriminālprocesa laikā apsūdzētais nav izdarījis jaunus noziedzīgus nodarījumus.
[4.5.4] Tiesa pārkāpusi Krimināllikuma 52. panta ceturto daļu un Kriminālprocesa likuma 528. panta pirmās daļas 5. punktu, jo [pers. A] piemērotajā sodā nav ieskaitījusi aizturēšanā pavadīto laiku 2014. gada 13. jūnijā.
Turklāt tiesa nav ņēmusi vērā, ka lietas materiāliem nav pievienots apsūdzētā aizturēšanas protokols.
[4.6] Tiesa nav ievērojusi Kriminālprocesa likuma 533. panta pirmo daļu, jo nav pieņēmusi blakus lēmumu par lietas materiālu nosūtīšanu izmeklēšanas iestādei saistībā ar: 1) [pers. D] nesaukšanu pie kriminālatbildības pēc Krimināllikuma 195. panta, tādējādi pārkāpjot vienlīdzības principu, lai gan tieši viņš legalizēja noziedzīgi iegūtu mantu; 2) Aprēķina pārskata iespējamu viltojumu, ņemot vērā, ka lietas 8. sējuma 171.– 199. lapā esošā pārskata parakstītājas – inspektores [pers. E] – paraksts atšķiras no paraksta, kas redzams lietas 2. sējuma 38. lapas sašuvuma uzlīmē.

[5] Par Rīgas apgabaltiesas 2024. gada 22. oktobra spriedumu apsūdzētais [pers. B] iesniedzis kasācijas sūdzību, kurā lūdz atcelt apelācijas instances tiesas spriedumu daļā: 1) par viņa atzīšanu par vainīgu un sodīšanu pēc Krimināllikuma 195. panta trešās daļas un šajā daļā kriminālprocesu izbeigt; 2) ar kuru atcelta apsūdzētā sodīšana pēc Krimināllikuma 20. panta ceturtās daļas un 218. panta otrās daļas nosacīti un par galīgo sodu; 3) par mantiskā zaudējuma solidāru piedziņu valsts labā.
Kasācijas sūdzība pamatota ar šādiem argumentiem.
[5.1] Tiesa nav vērtējusi, vai apsūdzība pēc Krimināllikuma 195. panta trešās daļas atbilst Kriminālprocesa likuma 20. panta un 405. panta prasībām, jo nav ņēmusi vērā, ka: 1) apsūdzībā norādītais, ka noziedzīgā ceļā tika iegūti finanšu līdzekļi 292 746,06 euro, neapstiprinās ar lietā esošajiem pierādījumiem; 2) no apsūdzības nav saprotams: a) kādi pierādījumi apstiprina apsūdzētā [pers. B] nodomu legalizēt noziedzīgi iegūtus līdzekļus; b) vai apsūdzētajam inkriminēta noziedzīgi iegūtu līdzekļu legalizēšana 292 746,06 euro vai 245 521,58 euro apmērā. 
Turklāt apsūdzībā nav norādītas: 1) katra apsūdzētā darbības; 2) kuru Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Legalizācijas novēršanas likums) 5. panta daļu un punktu apsūdzētie pārkāpuši.
[5.2] Tiesa nepamatoti atzinusi apsūdzēto [pers. B] par vainīgu Krimināllikuma 195. panta trešajā daļā paredzētajā noziedzīgajā nodarījumā.
[5.2.1] Tiesa nav ņēmusi vērā, ka vienas un tās pašas darbības [pers. B] inkriminētas gan apsūdzībā pēc Krimināllikuma 20. panta ceturtās daļas un 218. panta otrās daļas, gan pēc 195. panta trešās daļas.
[5.2.2] Lietā nav pierādījumu, ka, izvairoties no nodokļu nomaksas, tika iegūti 292 746,06 euro un ka šie līdzekļi bija apsūdzēto [pers. B] un [pers. A] rīcībā.
Tiesa nav ņēmusi vērā, ka PVN ir aprēķināms vienīgi par iekšzemē veiktajiem darījumiem, savukārt apsūdzībā galvenokārt norādīti darījumi ar Igaunijas uzņēmumiem, bet lietā nav pierādījumu, ka prece būtu realizēta Latvijā. Turklāt liecinieks [pers. D] 2014. gada 12. jūnijā liecinājis, ka prece vispār nav eksistējusi, tādēļ darījumiem ar Igaunijas uzņēmumiem PVN nav aprēķināms.
VID Aprēķina pārskatā norādītais valstij radītais zaudējums neatbilst SIA „[Nosaukums A]” faktiski gūtajam labumam no nodokļu samazinājuma, tādēļ valstij nodarītā materiālā zaudējuma apmērs de facto ir mazāks. 
[5.2.3] Apsūdzētajiem [pers. B] un [pers. A] inkriminētās darbības faktiski veicis SIA „[Nosaukums A]” valdes loceklis un patiesais labuma guvējs [pers. D], jo tieši viņš uz strīdus darījumu pamata pārskaitījis naudu Latvijas uzņēmumiem un saņēmis maksājumus no Igaunijas uzņēmumiem. Tomēr apsūdzība par noziedzīgi iegūtu līdzekļu legalizēšanu viņam nav celta. Tādēļ šāda apsūdzība nevarēja tikt izvirzīta arī [pers. B]. 
[5.2.4] Tiesa ignorējusi lietā esošos pierādījumus, kas atspēko apsūdzētajam [pers. B] celto apsūdzību, proti: 1) [pers. B] pirmās instances tiesā sniegtās liecības, ka viņš nav bijis saistīts ar Igaunijas uzņēmumiem, bet profesionālo darbību šajā valstī veicis [pers. C]; 2) to, ka SIA „[Nosaukums A]” patiesais labuma guvējs un valdes loceklis bija [pers. D] un tieši viņš lēma, kā rīkoties ar naudas līdzekļiem; 3) apskates protokolos norādītās ziņas, ka pie [pers. D] atrastas darījumu ar Igaunijas uzņēmumiem sagataves, rēķini (no angļu valodas – invoice), kā arī OU „[Nosaukums B]” un OU „[Nosaukums C]” zīmogi; 4) liecinieka [pers. F] liecības, ka uzņēmumus Igaunijā palīdzēja reģistrēt, uzraudzīja un to grāmatvedību kārtoja [pers. C]; 5) liecinieka [pers. G] liecības, ka [pers. B] nav saistības ar Igaunijas uzņēmumiem; 6) liecinieka [pers. D] liecības, ka saistībā ar apsūdzībā norādītajiem apstākļiem nav pastāvējusi vienošanās ar [pers. B].
[5.2.5] Tiesa nav izvērtējusi pretrunas liecinieka [pers. D] liecībās, proti, 2014. gada 12. jūnijā viņš liecinājis, ka: 1) darījumi ar OU „[Nosaukums B]” un OU „[Nosaukums C]” tika noslēgti, lai grāmatvedībā atspoguļotu reālus pārdošanas darījumus ar ārvalstu klientiem, kuri par precēm norēķinājušies skaidrā naudā; 2) ar Latvijas uzņēmumiem viņš slēdzis darījumus par motocikliem, kurus faktiski iegādājies Lietuvā un Igaunijā, savukārt 2017. gada 10. martā liecinājis pretēji, proti, ka: 1) darījumi ar Latvijas uzņēmumiem bija fiktīvi un tika slēgti, lai samazinātu valstij maksājamo PVN par legāli pārdotajām precēm; 2) samaksāto naudu atguvis, saņemot to no Igaunijas uzņēmumiem par it kā tiem pārdotajām precēm.
Tiesa nav ņēmusi vērā, ka [pers. D] vēlāk – 2017. gada 10. martā – sniegtās liecības par to, ka apsūdzētie [pers. A] un [pers. B] saņēma samaksu par saviem pakalpojumiem kā starpību starp Latvijas uzņēmumiem veikto maksājumu un no Igaunijas uzņēmumiem saņemto naudu, atspēko lietā esošās ziņas, ka hronoloģiski vispirms tika noslēgti darījumi ar Igaunijas uzņēmumiem. Turklāt Igaunijas uzņēmumi maksāja SIA „[Nosaukums A]” mazāk, nekā SIA „[Nosaukums A]” maksāja Latvijas uzņēmumiem.
[5.2.6] Tiesa nav izvērtējusi kriminālprocesa sadalīšanas tiesiskumu, jo:
1) norādītais pamatojums – [pers. D] tiesību uz krimināltiesisko attiecību taisnīgu noregulējumu saprātīgā termiņā nodrošināšana – ir formāls, ievērojot to, ka visas procesuālās darbības, izņemot divas nopratināšanas, jau bija veiktas; turklāt kriminālprocess sadalīts, pamatojoties vienīgi uz [pers. D] iesniegumu un maksājuma uzdevuma par 110 euro samaksu, lai gan kaitējuma kompensācija pieteikta par summu 292 306,06 euro;
2) kriminālprocesa sadalīšana ierobežojusi apsūdzētā [pers. B] tiesības uz aizstāvību, jo viņam nebija iespēju pārbaudīt [pers. D] sniegtās liecības tādēļ, ka tiesā viņš izmantojis savas tiesības neliecināt sakarā ar kriminālprocesu, kas izdalīts pret viņu. 
Turklāt kriminālprocesa sadalīšana radīja situāciju, ka nebija iespējams konstatēt Krimināllikuma 195. pantā paredzēto speciālo nolūku, jo tas ir atkarīgs no mērķa, kāds bija SIA „[Nosaukums A]” amatpersonai [pers. D], veicot attiecīgos darījumus. 
[5.3] Tiesa pārkāpusi Kriminālprocesa likuma 130. pantu, jo apsūdzētā vainīgumu pamatojusi ar liecinieku [pers. H] un [pers. I] liecībām, kuri liecinājuši, ka pirmstiesas kriminālprocesā viņu liecības prettiesiski ietekmējis VID Finanšu policijas pārvaldes darbinieks [pers. J], ar kuru apsūdzētajam bijis konflikts. Pirms pratināšanas viņš bija arī sagatavojis liecību projektu.
Turklāt tiesa nav ņēmusi vērā, ka [pers. J] lietā piedalījies arī kā tulks.
[5.4] Tiesa, sodot apsūdzēto [pers. B] ar brīvības atņemšanu, pārkāpusi Krimināllikuma 35. un 46. pantu.
Apsūdzētajam noteiktais brīvības atņemšanas sods nav samērīgs, jo apelācijas instances tiesa nav izvērtējusi: 1) noziedzīgā nodarījuma raksturu un radīto kaitējumu, proti, tas nav saistīts ar vardarbību; 2) apsūdzētā personību raksturojošās ziņas, proti: a) apsūdzētais līdz šim nav ticis atzīts par vainīgu cita noziedzīga nodarījuma izdarīšanā; b) apsūdzētā apgādībā ir bērni un vairākiem viņa radiniekiem veselības stāvokļa dēļ ir nepieciešama ikdienas aprūpe; c) apsūdzētajam konstatētos psihiskās veselības traucējumus, kuru dēļ, izciešot brīvības atņemšanu, viņš tiktu pakļauts tādām ciešanām, kas sasniedz necilvēcīgas un pazemojošas izturēšanās slieksni; d) apsūdzētā pozitīvo raksturojumu un dzīvesveida maiņu – apsūdzētais strādā, veic brīvprātīgā darbu, aktīvi iesaistās dažādos sabiedriskos pasākumos, viņam ir hobiji –, kas apstiprina viņa spēju pakļauties likuma prasībām; 3) to, ka ar noziedzīgo nodarījumu radītais kaitējums faktiski ir mazāks, ņemot vērā, ka lietā nav pierādījumu, kas apstiprinātu, ka noziedzīgā nodarījuma rezultātā valstij radīti zaudējumi 292 746,06 euro.
Ievērojot minēto, tiesa nepamatoti secinājusi, ka Krimināllikuma 35. panta otrajā daļā noteiktais soda mērķis ir sasniedzams, nosakot tikai brīvības atņemšanu.
[5.5]  Tiesa nav ņēmusi vērā, ka kriminālprocess Nr. 15830005513 tika uzsākts 2013. gada 22. februārī, bet lieta nodota tiesai vien 2017. gadā, kas nozīmē, ka process kopumā ilgst jau 12 gadus, un līdz ar to ir pārkāptas apsūdzētā [pers. B] tiesības uz kriminālprocesa pabeigšanu saprātīgā termiņā. 
[5.6] Tiesa, pārkāpjot Kriminālprocesa likuma 564. panta ceturto daļu, nemotivēti atzinusi, ka apsūdzēto [pers. B] nav iespējams notiesāt nosacīti.
Tiesa nav ņēmusi vērā, ka apsūdzētais ir pilnībā mainījis savu dzīvesveidu un 12 gadu laikā citus likumpārkāpumus nav izdarījis, tādējādi pierādot, ka ir spējīgs pakļauties likuma prasībām. Minētais fakts kopsakarā ar citiem apsūdzētā personību raksturojošiem apstākļiem – ziņām par [pers. B] apgādībā esošām personām, viņa pozitīvo raksturojumu un nodarbinātību – rada pārliecību, ka apsūdzētais, sodu neizciešot, jaunus likumpārkāpumus neizdarīs. Tiesa nav arī izskaidrojusi, kādēļ atšķirībā no apsūdzētā [pers. C] un [pers. D], kuri arī atzīti par vainīgiem mantiska zaudējuma nodarīšanā valstij, tā nerod iespēju apsūdzēto [pers. B] notiesāt nosacīti.
[5.7] Tiesa pārkāpusi Krimināllikuma 52. panta ceturto daļu un Kriminālprocesa likuma 528. panta pirmās daļas 5. punktu, jo [pers. B] noteiktajā sodā nav ieskaitījusi aizturēšanā pavadīto laiku.


Motīvu daļa
[bookmark: _Hlk128917769]
I
Par apsūdzības atbilstību Kriminālprocesa likuma 405. panta prasībām

[6] Senāts atzīst, ka [pers. A] un [pers. B] celtā apsūdzība pēc Krimināllikuma 195. panta trešās daļas atbilst Kriminālprocesa likuma 405. panta prasībām.
[6.1] Saskaņā ar Kriminālprocesa likuma 405. panta pirmās daļas 2. punktu lēmumā par personas saukšanu pie kriminālatbildības prokurors norāda katra inkriminētā noziedzīgā nodarījuma faktiskos apstākļus, kas nosaka juridisko kvalifikāciju.
Tas nozīmē, ka apsūdzībā jānorāda faktiskie apstākļi, kas konkretizē katru noziedzīgā nodarījuma sastāva pazīmi, no kuras atkarīga nodarījuma juridiskā kvalifikācija. Izņēmums ir vienīgi noziedzīgā nodarījuma objekts, kas sava abstraktā rakstura dēļ faktisko apstākļu līmenī nav jākonkretizē (sk. arī Senāta 2025. gada 19. novembra lēmuma lietā Nr. SKK-73/2025, ECLI:LV:AT:2025:1119.11904007418.6.L, 7.2. punktu).
Judikatūrā atzīts, ka apsūdzībai jābūt tādai, lai apsūdzētā persona varētu zināt ne tikai to, par kāda noziedzīga nodarījuma izdarīšanu tā tiek apsūdzēta, bet arī to, kādas un kādos apstākļos izdarītas darbības tai tiek inkriminētas (sk. Senāta 2009. gada 21. oktobra lēmumu lietā Nr. SKK-520/2009, 11096325006, 2011. gada 28. janvāra lēmumu lietā Nr. SKK-22/2011, 11331032409).
Turklāt apsūdzībā jānorāda arī noziedzīgā nodarījuma izdarīšanas laiks un vieta.
Īpaša nozīme ir noziedzīgā nodarījuma sastāva objektīvās puses aprakstam.  
[6.2] Vienlaikus jāņem vērā, ka apsūdzībā jāiekļauj noziedzīga nodarījuma faktiskie apstākļi, nevis pierādījumi, kas tos apstiprina (Senāta 2019. gada 31. oktobra lēmuma lietā Nr. SKK-373/2019, ECLI:LV:AT:2019:1031.15830020813.4.L, 10.2. punkts). 
Apsūdzības pēc būtības tiek izteiktas kodolīgi un sīkāka informācija par nodarījumu parasti izriet no citiem lietas materiāliem, piemēram, no lēmuma par lietas nodošanu tiesai un prokuratūras materiāliem, kas nodoti aizstāvības rīcībā (sk. Eiropas Cilvēktiesību tiesas 2009. gada 8. decembra lēmuma lietā „Previti c. Italie”, iesnieguma Nr. 45291/06, 208. punktu). 
Prasības apsūdzības detalizācijai nedrīkst arī pārspīlēt: no valsts apsūdzību uzturošās iestādes nevar ikreiz prasīt tādu faktisko apstākļu izklāstu, kas sīkāk nav konkretizējams (Senāta 2024. gada 15. februāra lēmuma lietā Nr. SKK-6/2024, ECLI:LV:AT:2024:0215.11120047317.16.L, 9.1. punkts). Tādēļ, ja nodarījuma sīkākas detaļas objektīvi nav noskaidrojamas un tas neliedz konstatēt visas noziedzīgā nodarījuma sastāva pazīmes, apsūdzības konkretizācijai pieļaujamas mazāk stingras prasības (Senāta 2025. gada 19. novembra lēmuma lietā Nr. SKK-73/2025, ECLI:LV:AT:2025:1119.11904007418.6.L, 7.2. punkts).
[6.3] Vērtējot kasācijas sūdzību argumentus, Senāts vispirms nošķir apsūdzības satura pārbaudi no pierādījumu vērtēšanas. 
Senāts vērš uzmanību uz to, ka, pārbaudot, vai apsūdzība atbilst Kriminālprocesa likuma 405. panta prasībām, tiek vērtēts tikai tas, vai tajā ir ietverta likumā prasītā informācija. Šī pārbaude neietver vērtējumu par to, vai apsūdzībā minētie faktiskie apstākļi ir pierādīti. Tādēļ kasācijas sūdzībās norādītie argumenti par to, ka lietā esošie pierādījumi neapstiprina noziedzīgi iegūto līdzekļu apmēru, kā arī citi līdzīga rakstura argumenti, pārbaudot apsūdzības atbilstību likuma prasībām, nav vērtējami.
[6.4] Senāts atzīst, ka apsūdzētajiem [pers. A] un [pers. B] celtajā apsūdzībā pēc Krimināllikuma 195. panta trešās daļas kopumā ir norādīti visi Kriminālprocesa likuma 405. panta pirmās daļas 2. punktā paredzētie faktiskie apstākļi. 
Krimināllikuma 195. panta trešā daļa paredz atbildību par noziedzīgi iegūtu finanšu līdzekļu vai citas mantas legalizēšanu lielā apmērā. Savukārt noziedzīgi iegūtu līdzekļu legalizēšanas saturs un šā jēdziena tvērums detalizētāk atklāti Legalizācijas novēršanas likuma 5. panta pirmajā daļā.
Apsūdzībā ir aprakstīts:
1) predikatīvais noziedzīgais nodarījums – izvairīšanās no SIA „[Nosaukums A]” nodokļu nomaksas, kā arī noziedzīgi iegūto finanšu līdzekļu apmērs – 292 746,06 euro;
2) apsūdzētajiem inkriminētās darbības un nodarījuma subjektīvā puse: apsūdzētie personu grupā pēc iepriekšējas vienošanās nolūkā mainīt noziedzīgi iegūto līdzekļu atrašanās vietu un piederību, maskējot to noziedzīgo izcelsmi un iesaistot citu personu, kura nebija informēta par noziedzīgo nodomu, organizēja reālu saimniecisko darbību neveicošu jeb fiktīvu uzņēmumu reģistrēšanu Latvijas Republikā un Igaunijas Republikā, norēķinu kontu atvēršanu, fiktīvu darījumu dokumentu sagatavošanu un parakstīšanu, kā arī maksājumu veikšanu;
3) apstāklis, ka, īstenojot kontroli pār attiecīgajiem uzņēmumiem un veicot uz šo uzņēmumu norēķinu kontiem apsūdzībā norādītos maksājumus, [pers. A] un [pers. B] veica noziedzīgi iegūtu līdzekļu legalizāciju 245 521,58 euro;
4) noziedzīgā nodarījuma izdarīšanas laika posms.
Noziedzīgi iegūtu līdzekļu legalizēšanas objektīvo pusi veidojošās darbības apsūdzībā ir konkretizētas ar tajā uzskaitītajiem pārskaitījumiem. Proti, apsūdzībā norādīts, starp kuriem uzņēmumiem, kad un kādā apmērā veikti maksājumi, kuros valsts apsūdzība saskatījusi noziedzīgi iegūtu līdzekļu atrašanās vietas un piederības maiņu, kā arī šo līdzekļu maskēšanu. 
Savukārt apstākļi, kas raksturo noziedzīgi iegūtu līdzekļu legalizēšanas sagatavošanu, tajā skaitā uzņēmumu reģistrēšanas, bankas kontu atvēršanas un dokumentu sagatavošanas organizēšanu, apsūdzībā varēja tikt norādīti vispārīgāk, jo tie paši par sevi neveido noziedzīgi iegūtu līdzekļu legalizēšanas objektīvo pusi. Ja personai inkriminēts pabeigts noziedzīgs nodarījums, apsūdzības aprakstā galvenokārt konkretizējamas tā objektīvo pusi veidojošās darbības.
No apsūdzības izriet, ka 292 746,06 euro ir noziedzīgi iegūto finanšu līdzekļu kopējais apmērs, bet 245 521,58 euro – apsūdzētajiem inkriminētā legalizētā summa. Šāda summu atšķirība ir iespējama un pati par sevi neveido ne pretrunu, ne neskaidrību, jo legalizēta var būt tikai daļa no noziedzīgi iegūtajiem līdzekļiem.
Iepriekš izklāstītajām judikatūras atziņām neatbilst kasatoru arguments, ka apsūdzībā bija jānorāda pierādījumi, no kuriem izriet apsūdzēto faktiskā kontrole pār apsūdzībā norādītajiem uzņēmumiem.
Apkopojot minēto, secināms, ka apsūdzībā ir pietiekami konkretizētas apsūdzēto faktiskās darbības, kas raksturo Krimināllikuma 195. panta trešajā daļā paredzētā noziedzīgā nodarījuma objektīvo un subjektīvo pusi. 
[6.5] Minēto secinājumu nemaina apstāklis, ka apsūdzībā nav norādīts konkrēts Legalizācijas novēršanas likuma 5. panta pirmās daļas punkts. 
Saskaņā ar judikatūru tas pats par sevi nenozīmē, ka apsūdzība neatbilst Kriminālprocesa likuma 405. panta prasībām, ierobežo apsūdzētā tiesības uz aizstāvību vai liedz taisīt notiesājošu spriedumu (sal. sk. Senāta 2023. gada [..] lēmuma lietā Nr. SKK‑[G]/2023, 10.2. punktu. Slēgtas lietas statuss. Pieejams Augstākās tiesas tīmekļvietnē).
Arī kasācijas sūdzībās nav norādīti konkrēti argumenti par to, kā Legalizācijas novēršanas likuma 5. panta pirmās daļas konkrēta punkta nenorādīšana apsūdzībā būtu ietekmējusi apsūdzēto tiesības uz aizstāvību.
[6.6] Vērtējot kasatoru argumentus par tiesību uz aizstāvību ierobežojumu, Senāts ņem vērā arī apsūdzēto paziņojumus pēc iepazīšanās ar apsūdzību.
Pirmstiesas procesā pēc iepazīšanās ar apsūdzību [pers. B] un [pers. A] norādīja, ka apsūdzība viņiem ir izskaidrota un saprotama (lietas 7. sējuma 37. un 76. lapa). Arī pirmās instances tiesā apsūdzētie norādīja, ka celtās apsūdzības būtība viņiem ir saprotama (lietas 8. sējuma 64. lpp.). 
Turklāt apsūdzētie procesa gaitā aktīvi aizstāvējušies pret apsūdzībā norādītajiem faktiskajiem apstākļiem. Savukārt kasācijas sūdzības šajā daļā kopumā ir vispārīgas. Tajās nav konkrēti pamatots, kā apsūdzībā saskatītās nepilnības ierobežojušas apsūdzēto tiesības uz aizstāvību.
[6.7] Pretēji kasācijas sūdzībās norādītajam apsūdzībā pēc Krimināllikuma 195. panta trešās daļas aprakstītās darbības nav pilnīgi identiskas darbībām, kas veido apsūdzību par izvairīšanos no nodokļu nomaksas. 
Saskaņā ar apsūdzību izvairīšanās no nodokļu nomaksas bija vērsta uz nepamatotu PVN samazināšanu, savukārt legalizācija izpaudās kā turpmākas finanšu operācijas ar jau iegūtiem noziedzīgiem līdzekļiem. Tādējādi šie nodarījumi aptver atšķirīgus noziedzīgo darbību posmus.
[6.8] Par apsūdzības neatbilstību likumam neliecina arī tas, ka pie kriminālatbildības pēc Krimināllikuma 195. panta trešās daļas nav saukts [pers. D], kurš apsūdzēto ieskatā bija iesaistīts noziedzīgi iegūtu līdzekļu legalizēšanā. 
Apsūdzības celšana konkrētai personai nav atkarīga no tā, vai pie kriminālatbildības ir sauktas visas citas iespējami iesaistītās personas. Izšķiroši ir tas, vai attiecībā uz konkrēto personu ir pietiekams pamats apsūdzības celšanai.
[6.8.1] Arī vienlīdzīgas attieksmes princips nedod pamatu citam secinājumam. 
Principi atšķiras no citiem tiesību avotiem citastarp tādā ziņā, ka tos nav iespējams izkārtot hierarhiskā secībā [..]. Rodoties kolīzijai starp tiesību principiem, tie jāizvērtē, ņemot vērā konkrēto situāciju un apstākļus. Citiem vārdiem, jānosaka, kuram no tiem ir lielāks „svars” tieši attiecīgajā situācijā (Iļjanova D. Vispārējo tiesību principu nozīme un piemērošana. Rīga: Ratio iuris, 2005, 90. lpp.).
Judikatūrā atzīts, ka ar vienlīdzīgas attieksmes principu nevar pamatot prettiesiskas situācijas radīšanu vai saglabāšanu (Senāta 2021. gada 20. maija sprieduma lietā Nr. SKA- 98/2021, ECLI:LV:AT:2021:0520.A420222816.11.S, 18. punkts). Vienlīdzības princips nerada tiesības uz vienlīdzīgu attieksmi, ja salīdzināmā situācija ir prettiesiska (Senāta 2017. gada 17. marta sprieduma lietā Nr. SKA-15/2017, 8. punkts). Citiem vārdiem, prioritārs ir legalitātes princips. 
[6.8.2] Arī Eiropas Cilvēktiesību tiesas judikatūra nedod pamatu citam secinājumam.
Lai gan tās judikatūrā ir atzīts, ka noteiktos apstākļos ilgstoša valsts iestāžu iecietība pret krimināllikumā sodāmu rīcību var pāraugt šādas rīcības de facto dekriminalizācijā, par to nav pamata runāt, ja šādas iecietības iemesli nav zināmi, piemēram, ja iestādēm nav bijis pietiekamas informācijas vai resursu attiecīgās rīcības izmeklēšanai (Eiropas Cilvēktiesību tiesas 2013. gada 25. jūlija sprieduma lietā „Khodorkovskiy and Lebedev v. Russia”, iesniegums Nr. 11082/06, 13772/05, 817. punkts).
[6.8.3] Tas, vai apsūdzēto [pers. B] un [pers. A] darbību noziedzīgo raksturu iespējams pierādīt, nenoskaidrojot visas iesaistītās personas vai nesaucot tās pie kriminālatbildības, ir pierādīšanas, nevis apsūdzības konkretizācijas jautājums. Tādēļ fakts, ka [pers. D] nav saukts pie kriminālatbildības, pats par sevi nevarēja būt šķērslis notiesājoša sprieduma taisīšanai attiecībā uz apsūdzētajiem un neradīja tiesai arī pienākumu pieņemt blakus lēmumu.
[6.9] Rezumējot minēto, kasācijas sūdzībās norādītie argumenti par apsūdzības neatbilstību Kriminālprocesa likuma 20. un 405. panta prasībām nav pamatoti, tādēļ apelācijas instances tiesai bija pienākums apsūdzību šajā daļā izvērtēt pēc būtības.

II
Par pierādījumu izvērtējuma atbilstību Kriminālprocesa likuma prasībām

[7] Pirms izvērtēt, vai pārsūdzētajā nolēmumā sniegtais pierādījumu vērtējums atbilst Kriminālprocesa likuma prasībām, Senāts visupirms norobežos jautājumus, kuri nav pārbaudāmi kasācijas kārtībā.
[7.1] Kasācijas sūdzībās izteiktie iebildumi par VID Aprēķina pārskata pareizību, PVN piemērošanas priekšnoteikumiem un preču apriti nav kasācijas pārbaudes priekšmets. 
Ar šiem iebildumiem kasatori, neformulējot konkrētu tiesību jautājumu, pēc būtības ir apstrīdējuši to pirmās instances tiesas sprieduma daļu, kuru apelācijas kārtībā nav pārsūdzējuši, proti, sprieduma daļu par apsūdzēto atzīšanu par vainīgiem Krimināllikuma 20. panta ceturtajā daļā un 218. panta otrajā daļā paredzētajā noziedzīgajā nodarījumā un 292 746,06 euro solidāru piedziņu valsts labā.
Nepārsūdzot pirmās instances tiesas spriedumu šajā daļā, apsūdzētie [pers. A] un [pers. B] faktiski ir piekrituši pirmās instances tiesas sniegtajam pierādījumu vērtējumam un tās atzinumiem par apsūdzībā pēc Krimināllikuma 20. panta ceturtās daļas un 218. panta otrās daļas norādīto, tajā skaitā par: 1) darījumu tiesisko dabu; 2) apsūdzēto darbībām un lomu, atbalstot izvairīšanos no nodokļu nomaksas; 3) radītā kaitējuma apmēru.
Saskaņā ar Kriminālprocesa likuma 569. panta pirmo daļu pārsūdzēšana kasācijas kārtībā ir rakstveida kasācijas sūdzības vai protesta iesniegšana Augstākās tiesas Senātam par tāda apelācijas instances tiesas nolēmuma tiesiskumu, kurš vēl nav stājies spēkā, nolūkā panākt tā atcelšanu pilnībā vai kādā tā daļā vai arī grozīšanu juridisku iemeslu dēļ. No  minētā izriet, ka kasācijas sūdzību nevar iesniegt par apstākļiem, par kuriem nebija iesniegta apelācijas sūdzība par pirmās instances tiesas spriedumu (Senāta 2011. gada 29. novembra lēmums lietā Nr. SKK‑604/2011, 11815003910).
[7.2] Atbilstoši Kriminālprocesa likuma 572. pantam kasācijas sūdzībā jāietver tajā izteikto prasību pamatojums, norādot uz Krimināllikuma pārkāpumu vai Kriminālprocesa likuma būtisku pārkāpumu.
Kopsakarā ar Kriminālprocesa likuma 569. panta pirmo daļu, 574. un 575. pantu tas nozīmē, ka, izņemot 575. panta pirmajā daļā norādītos pārkāpumus, kasācijas sūdzībā jānorāda ne vien tiesību norma, kas sūdzības iesniedzēja ieskatā piemērota nepareizi, bet arī jāpamato, kā šīs normas nepareiza piemērošana izpaudusies konkrētajā lietā un kā tā ietekmējusi pārsūdzētā nolēmuma tiesiskumu.
Senāts konstatē, ka kasācijas sūdzības arguments par dokumentu atvasinājumu nepieļaujamību šīm prasībām neatbilst, jo tas ir vispārīgs un nekonkrēts. 
Sūdzībā nav norādīts, kurus dokumentu atvasinājumus apelācijas instances tiesa izmantojusi, vērtējot pierādījumus saistībā ar apsūdzību pēc Krimināllikuma 195. panta trešās daļas, kādus faktiskos apstākļus ar tiem pamatojusi un kā šo dokumentu neizmantošana varētu būt ietekmējusi lietas iznākumu.

[8] Pārbaudījis pārējos kasācijas sūdzību argumentus, Senāts nekonstatē, ka apelācijas instances tiesa, atzīstot apsūdzētos par vainīgiem Krimināllikuma 195. panta trešajā daļā paredzētā noziedzīgā nodarījuma izdarīšanā, būtu pieļāvusi Kriminālprocesa likuma būtiskus pārkāpumus pierādījumu vērtēšanā.
[8.1] Apelācijas instances tiesa, izskatot lietu apelācijas protestā izteikto prasību apjomā un ietvaros, ir izvērtējusi lietā esošos pierādījumus, tajā skaitā VID pārstāves, liecinieku [pers. D], [pers. K], [pers. L], [pers. M], [pers. N], [pers. F], [pers. I] un [pers. O] liecībās, kā arī rakstveida dokumentos ietvertās ziņas, un motivēti atzinusi par pierādītu, ka apsūdzībā norādītajā laikā no SIA „[Nosaukums A]” norēķinu konta noziedzīgi iegūti naudas līdzekļi 245 521,58 euro tika pārskaitīti uz vairāku uzņēmumu norēķinu kontiem, bet pēc tam daļa šo līdzekļu ieskaitīta atpakaļ SIA „[Nosaukums A]” norēķinu kontā.
Šo secinājumu apelācijas instances tiesa detalizētāk cita starpā pamatojusi ar liecinieka [pers. F] liecībām, no kurām izriet, ka [pers. B] un [pers. A] viņam uzdeva kontaktēties ar fiktīvo uzņēmumu amatpersonām, kontrolēt šo uzņēmumu korespondenci, organizēt norēķinu kontu atvēršanu, nodrošināt darījumu dokumentu parakstīšanu, uzdot tām izņemt skaidru naudu, nodot iepriekš norunāto atlīdzību, kā arī palīdzēt sagatavoties VID pārbaudēm. Minētās liecības arī apliecina, ka fiktīvo uzņēmumu darījumu dokumenti tika sagatavoti pēc [pers. B] vai [pers. A] norādījumiem, bet naudas pārskaitījumus uz fiktīvo uzņēmumu norēķinu kontiem kontrolēja [pers. B] un [pers. A], kuri noteica arī to, kādā apmērā un uz kuru kontu naudas līdzekļi novirzāmi. 
Apelācijas instances tiesa atsaukusies arī uz liecinieka [pers. I] liecībām, no kurām izriet, ka viņš bija SIA „[Nosaukums D]” valdes priekšsēdētājs, taču faktiski saimniecisko darbību tajā neveica. Uzņēmuma vārdā viņš parakstīja dokumentus un veica pārskaitījumus pēc [pers. B], [pers. A], [pers. C] un [pers. R] norādījumiem, bet vēlāk viņam tika uzticēts veikt naudas pārskaitījumus arī no citu juridisko personu norēķinu kontiem. Birojā atradās arī internetbanku kodu kalkulatori, kuru pieejas kodi bija zināmi, un, tos izmantojot, bija jāveic maksājumi SIA „[Nosaukums E]”, SIA „[Nosaukums F]”, SIA „[Nosaukums G]”, SIA „[Nosaukums H]”, SIA „[Nosaukums I]” norēķinu kontos.
Tāpat apelācijas instances tiesa atsaukusies uz liecinieka [pers. O] liecībām, no kurām izriet, ka SIA „[Nosaukums E]” viņš faktiski nestrādāja, pārskaitījumus neveica un par tiem neko nezina, bet vairākas reizes no šīs sabiedrības bankas konta izņēma skaidru naudu – aptuveni 3000 LVL ikreiz –,  kas parasti bija jāatdod [pers. A].
Apelācijas instances tiesa secinājumu par noziedzīgā nodarījuma izdarīšanu balstījusi arī uz šādiem no pierādījumiem izrietošiem apsvērumiem:
1) apsūdzētie [pers. A] un [pers. B] nodrošināja fiktīvu darījumu dokumentu sagatavošanu, lai SIA „[Nosaukums A]” amatpersona – [pers. D] – šādus darījumus varētu iekļaut sabiedrības grāmatvedībā un norādīt PVN deklarācijās, tādējādi nelikumīgi iegūstot mantisku labumu nenomaksāto nodokļu apmērā; 
2) tā kā apsūdzētie [pers. A] un [pers. B] atbalstīja izvairīšanos no nodokļu nomaksas, viņi zināja, ka attiecīgie naudas līdzekļi ir noziedzīgi iegūti, un pārskaitīja tos fiktīvajiem, viņu kontrolē esošajiem uzņēmumiem, tādējādi maskējot un slēpjot šo līdzekļu noziedzīgo izcelsmi, kā arī mainot to atrašanās vietu un piederību. 
Pretēji kasācijas sūdzībās norādītajam apelācijas instances tiesa pierādījumu vērtējumā ietvērusi gan liecinieka [pers. D] 2014. gada 12. jūnija un 2017. gada 10. marta liecības (apelācijas instances tiesas sprieduma 13.2. punkts), gan liecinieka [pers. F] liecības (apelācijas instances tiesas sprieduma 13.8. punkts).
No apelācijas instances tiesas sprieduma izriet arī tas, ka tiesa ņēmusi vērā faktu, ka SIA „[Nosaukums A]” patiesais labuma guvējs un valdes loceklis bija [pers. D], jo tiesa uz šo apstākli spriedumā ir tieši atsaukusies. 
Šis apstāklis neizslēdz apsūdzēto vainīgumu, jo no tiesas izvērtētajiem pierādījumiem izriet, ka [pers. D] dokumentus kārtoja un ar naudas līdzekļiem rīkojās pēc apsūdzētā [pers. A] norādījumiem. Tādēļ [pers. D] statuss SIA „[Nosaukums A]” pats par sevi nav pretrunā ar tiesas secināto par apsūdzēto [pers. A] un [pers. B] iesaisti noziedzīgi iegūtu līdzekļu legalizēšanā.
Kasatora norādītās subjektīvi saskatītās atšķirības starp vienas un tās pašas personas parakstu Aprēķina pārskatā un parakstu citā dokumentā pašas par sevi nebija pietiekams pamats, lai apelācijas instances tiesai radītu šaubas par Aprēķina pārskata īstumu, un līdz ar to šis apstāklis nevarēja būt pamats arī blakus lēmuma pieņemšanai.
Ievērojot minēto, kasācijas sūdzību argumenti pamatā ir vērsti uz pierādījumu pārvērtēšanu, kas neatbilst Kriminālprocesa likuma 569. panta trešajai daļai.
[8.2] Nav pamatots arī kasācijas sūdzības arguments, ka kriminālprocesa sadalīšanas dēļ apsūdzētajiem nebija iespējas tiesā nopratināt liecinieku [pers. D] tādēļ, ka viņš izskatāmajā procesā bija atteicies liecināt.
No tiesas sēdes protokola izriet, ka 2019. gada 5. marta tiesas sēdē [pers. D] patiešām bija atteicies liecināt, tomēr pēc pirmstiesas kriminālprocesā sniegto liecību nolasīšanas viņš tās apstiprināja un atbildēja uz apsūdzētā [pers. A], cietušās pārstāves un aizstāvju jautājumiem (lietas 8. sējuma 95. lapa). 
Tā kā no lietas materiāliem izriet, ka [pers. D] tiesā tika nopratināts, nozīme varētu būt vienīgi tam, vai pašā nopratināšanas gaitā tika ierobežotas apsūdzēto tiesības uz aizstāvību. Tomēr kasācijas sūdzībā šādi apstākļi nav norādīti, proti, tajā nav paskaidrots, vai [pers. D] atteicies atbildēt uz kādiem konkrētiem jautājumiem un, ja atteicies, uz kuriem jautājumiem, kā arī nav pamatots, kā šāds iespējamais atteikums būtu ierobežojis apsūdzēto tiesības uz aizstāvību.
No pārsūdzētā sprieduma arī neizriet, ka [pers. D] liecības būtu vienīgais vai izšķirošais pierādījums apsūdzēto vainīguma pamatošanai. 
Tā kā kasācijas sūdzībā kriminālprocesa sadalīšanas nepamatotība ir saistīta tikai ar apgalvojumu, ka [pers. D] nebija iespējams nopratināt tiesā, bet šis apgalvojums neatbilst tiesas sēdes protokola saturam, Senātam nav pamata plašāk vērtēt kriminālprocesa sadalīšanas pamatotību.
[8.3] Apsūdzētā [pers. B] kasācijas sūdzībā norādītais arguments, ka tiesa pārkāpusi Kriminālprocesa likuma 130. pantu, apsūdzētā vainīgumu pamatojot ar liecinieku [pers. H] un [pers. I] liecībām, kuras viņa ieskatā ietekmējis VID Finanšu policijas pārvaldes darbinieks [pers. J], ir vispārīgs un nekonkrēts. Proti, kasācijas sūdzībā nav konkretizēts, kā izpaudusies iespējamā liecinieku prettiesiskā ietekmēšana un kāda rakstura konflikts pastāvējis starp apsūdzēto un [pers. J]. 
Senāts atzīmē, ka kasācijas instances tiesai nav pamata pievērsties jebkādu citu argumentu pārbaudei un apšaubīt tiesas sprieduma tiesiskumu uz tādu argumentu pamata, kas izteikti pirms paša nolēmuma pieņemšanas. Līdz ar to bez ievērības atstājama, piemēram, norāde, ka kasācijas sūdzībā tiek uzturēti arī tādi argumenti, kas izteikti lietas gaitā (sk. Senāta 2023. gada 31. oktobra sprieduma lietā Nr. SKA-4/2023, ECLI:LV:AT:2023:1031.A43008017.12.S, 25. punktu). Kasācijas sūdzības saturam likumā izvirzītajām prasībām neatbilst arī atsauce uz apelācijas sūdzībā norādīto (Senāta 2017. gada 20. decembra sprieduma lietā Nr. SKA-236/2017, ECLI:LV:AT:2017:1220.A420581811.3.S, 10. punkts).
Turklāt Senāts ņem vērā, ka apsūdzētie pirmās instances tiesas spriedumu apelācijas kārtībā nepārsūdzēja, savukārt pirmās instances tiesa minētos apstākļus ir vērtējusi un nav konstatējusi prettiesisku rīcību, interešu konfliktu vai citus apstākļus, kas radītu pamatu apšaubīt procesuālo darbību tiesiskumu (sk. pirmās instances tiesas sprieduma 122. lappusi). 
Tāpat kasācijas sūdzībā nav motivēts, kāda Kriminālprocesa likuma norma pārkāpta saistībā ar [pers. J] piedalīšanos procesuālajās darbībās tulka statusā, kurās procesuālajās darbībās šāds pārkāpums ir pieļauts, un kuras no tām tiesa izmantojusi apsūdzētā vainīguma pamatošanai. Tādēļ Senātam šajā daļā nav pamata veikt plašāku pārbaudi.
[8.4] Vienlaikus Senāts atzīst par pārsūdzētā sprieduma saturam atbilstošu kasācijas sūdzībās norādīto, ka tiesa, pamatojot secinājumu par apsūdzēto vainīgumu, nav vērtējusi atsevišķas tajās norādītās ziņas. Piemēram, tiesa nav vērtējusi apskates protokolos fiksēto, ka pie [pers. D] atrastas darījumu sagataves ar Igaunijas uzņēmumiem un OU „[Nosaukums B]” un OU „[Nosaukums C]” zīmogi. Tāpat tiesa nav vērtējusi liecinieka [pers. G] liecībās norādītās ziņas, ka apsūdzētais [pers. B] nav saistīts ar Igaunijas uzņēmumiem. 
[8.4.1] Vērtējot šo iebildumu, Senāts vispirms ņem vērā, ka tiesai, izspriežot lietu, ir pienākums izvērtēt visus kriminālprocesa laikā iegūtos faktus vai ziņas par faktiem kopumā un savstarpējā sakarībā (Kriminālprocesa likuma 128. panta otrā daļa).
Senāta judikatūrā ir atzīts, ka vispusīga un pilnīga pierādījumu pārbaude un novērtēšana nozīmē to, ka tiesa novērtē visus lietā esošos pierādījumus. Ja tiesa kādam pierādījumam nepiešķir nozīmi un uzskata, ka tas nevar ietekmēt lietas izspriešanu, tas jāpamato. Turklāt šāds pamatojums nevar aprobežoties ar vispārīgām frāzēm; ir jābūt norādītam skaidram un saprotamam iemeslam (Senāta 2023. gada 28. decembra sprieduma lietā Nr. SKA‑172/2023, ECLI:LV:AT:2023:1228.A420150819.16.S, 11. punkts).
No minētā izriet, ka apelācijas instances tiesa ir pieļāvusi Kriminālprocesa likuma 128. panta otrās daļas pārkāpumu.  
[8.4.2] Tomēr tas, ka konkrētais procesuālais pārkāpums varēja ietekmēt lietas iznākumu, pirmām kārtām jāpamato kasatoram.
Saskaņā ar Kriminālprocesa likuma 572. pantu kasācijas sūdzībā jāiekļauj tajā izteikto prasību pamatojums, norādot uz Kriminālprocesa likuma būtisku pārkāpumu. 
Šī prasība ir jāievēro arī gadījumos, kad kasators norāda, ka tiesa nav izvērtējusi kādu pierādījumu vai tajā ietvertu ziņu par faktiem. Šādos gadījumos minētās prasības izpildei ir svarīga nozīme, jo šādas neizvērtēšanas ietekme uz lietas iznākumu ne vienmēr ir pašsaprotama, it īpaši tad, ja neizvērtētā ziņa par faktiem attiecas uz palīgfaktu, kura nozīme atklājas tikai kopsakarā ar citiem lietā esošajiem pierādījumiem un konstatētajiem apstākļiem.
Senāts konstatē, ka šāds pamatojums kasācijas sūdzībās nav sniegts. Kasatori aprobežojušies ar norādi, ka spriedumā nav minētas atsevišķas pierādījumos ietvertās ziņas, nepamatojot šo ziņu nozīmi kopsakarā ar apelācijas instances tiesas analizēto pierādījumu kopumu. 
[8.5] Rezumējot minēto, Senāts atzīst, ka kasācijas sūdzībās nav pamatots, kā apelācijas instances tiesas pieļautais pārkāpums varēja ietekmēt pārsūdzētā nolēmuma tiesiskumu vai taisnīgumu, bet pārējie kasācijas sūdzībās norādītie argumenti pēc būtības ir vērsti uz pierādījumu pārvērtēšanu, kas neatbilst Kriminālprocesa likuma 569. panta trešajai daļai. 
[8.6] Senāts nekonstatē pamatu apšaubīt arī apelācijas instances tiesas secinājumu par apsūdzēto [pers. A] un [pers. B] darbību atbilstību Krimināllikuma 195. panta trešajā daļā paredzētā noziedzīgā nodarījuma sastāvam. Apelācijas instances tiesa, atsaucoties uz judikatūru, šo secinājumu ir pienācīgi motivējusi.

III
Par piemēroto sodu

[9] Pievēršoties kasācijas sūdzībām daļā par sodu, Senāts ņem vērā, ka apsūdzētie apelācijas kārtībā nepārsūdzēja pirmās instances tiesas spriedumu daļā, ar kuru viņiem par Krimināllikuma 20. panta ceturtajā daļā un 218. panta otrajā daļā paredzēto noziedzīgo nodarījumu noteikta brīvības atņemšana nosacīti. Šī sprieduma daļa apelācijas instances tiesā tika pārbaudīta vienīgi sakarā ar prokurora protestu. Tādēļ, izskatot kasācijas sūdzības, pārbaudāms vienīgi par Krimināllikuma 195. panta trešajā daļā paredzēto noziedzīgo nodarījumu noteiktā soda tiesiskums, kā arī Krimināllikuma 55. panta nepiemērošanas pamatotība.
[9.1] Krimināllikuma 195. panta trešās daļas sankcija gan noziedzīgā nodarījuma izdarīšanas, gan apelācijas instances tiesas sprieduma taisīšanas laikā kā vienīgo pamatsodu paredzēja brīvības atņemšanu.
Krimināllikuma 46. panta 3.1 daļa noteic: ja šā likuma sevišķās daļas panta sankcija par izdarīto noziegumu paredz tikai vienu pamatsodu – brīvības atņemšanu –, nosakot tās ilgumu, ņem vērā noziedzīgā nodarījuma raksturu, radīto kaitējumu, vainīgā personību, kā arī atbildību mīkstinošos un pastiprinošos apstākļus.
[9.2] Senāts atzīst, ka apelācijas instances tiesa minētās prasības nav ievērojusi.
No apelācijas instances tiesas sprieduma izriet, ka tiesa ir ņēmusi vērā: 1) to, ka vienīgais iespējamais pamatsods par Krimināllikuma 195. panta trešajā daļā paredzēto noziedzīgo nodarījumu ir brīvības atņemšana; 2) to, ka nav konstatēti apsūdzēto [pers. A] un [pers. B] atbildību mīkstinoši un pastiprinoši apstākļi; 3) apsūdzēto personību, tajā skaitā [pers. A] pozitīvo raksturojumu, veselības stāvokli un viņa apgādībā esošās personas, un [pers. B] apgādībā esošās personas un aprūpējamos radiniekus; 4) tiesību uz kriminālprocesa pabeigšanu saprātīgā termiņā pārkāpumu, šā iemesla dēļ samazinot brīvības atņemšanas sodu no četriem uz trim gadiem.
Tomēr no sprieduma neizriet, ka tiesa, individualizējot sodu, būtu izvērtējusi noziedzīgā nodarījuma raksturu un radīto kaitējumu.
Senāts vērš uzmanību uz to, ka šāds izvērtējums ietver konkrētā noziedzīgā nodarījuma apstākļu analīzi, tajā skaitā tā izdarīšanas veidu, apjomu, ilgumu, organizētības pakāpi, katra apsūdzētā lomu, legalizēto noziedzīgi iegūto līdzekļu apmēru, legalizācijas darbību raksturu un intensitāti.
Apelācijas instances tiesas atsauce uz noziedzīgā nodarījuma klasifikāciju pēc Krimināllikuma 7. panta pati par sevi neapliecina, ka tiesa būtu izvērtējusi noziedzīgā nodarījuma raksturu un radīto kaitējumu, jo šāda atsauce raksturo vien likumā abstrakti noteikto noziedzīgā nodarījuma smaguma pakāpi un sankcijas robežas, bet neatklāj neko par konkrētā noziedzīgā nodarījuma apstākļiem un to nozīmi soda noteikšanā. 
Arī noziedzīgā nodarījuma faktisko apstākļu apraksts spriedumā pats par sevi nenozīmē, ka tiesa šos apstākļus ir izvērtējusi, individualizējot sodu. 
[9.3] Minētais liedz Senātam pārbaudīt ne tikai to, kā noteikts brīvības atņemšanas soda ilgums, bet arī to, kā noziedzīgā nodarījuma raksturs un radītais kaitējums ņemti vērā, lemjot par Krimināllikuma 55. panta nepiemērošanu.
Tā kā apelācijas instances tiesa atcēla pirmās instances tiesas spriedumu daļā par Krimināllikuma 55. panta piemērošanu un noteica reālu brīvības atņemšanas sodu, tās pienākums izvērsti pamatot šādu secinājumu bija īpaši nozīmīgs (sal. Senāta 2023. gada 2. maija lēmums lietā Nr. SKK-106/2023, ECLI:LV:AT:2023:0502.11370002622.5.L).
Saskaņā ar Krimināllikuma 55. panta pirmo daļu (redakcijā līdz 2024. gada 31. decembrim) tiesai, lemjot par nosacītas notiesāšanas piemērošanu, cita starpā jāņem vērā izdarītā noziedzīgā nodarījuma raksturs un radītais kaitējums.
Apelācijas instances tiesa atzinusi, ka pirmās instances tiesa nav pietiekami izvērtējusi apsūdzēto attieksmi pret izdarīto un tā sekām, un tādēļ ir pievienojusies apelācijas protestā norādītajam, ka apsūdzētie nav pienācīgi izvērtējuši savu rīcību un arī turpmāk varētu izdarīt līdzīgus noziedzīgus nodarījumus. Ņemot vērā minēto, kā arī noziedzīgo nodarījumu raksturu un radīto kaitējumu, apelācijas instances tiesa secinājusi, ka apsūdzētajiem noteiktā brīvības atņemšanas soda nosacīta piemērošana neveicinās soda prevencijas mērķu sasniegšanu. 
Tomēr apelācijas instances tiesas pamatojums ir vispārīgs. No sprieduma nav saprotams, kādus tieši noziedzīgo nodarījumu raksturojošos apstākļus tiesa ņēmusi vērā un kā tie ietekmējuši secinājumu par Krimināllikuma 55. panta nepiemērošanu.  
Tāpat no pārsūdzētā sprieduma nevar pārliecināties, no kādiem konkrētiem apsvērumiem izdarīts secinājums par apsūdzēto attieksmi pret izdarīto un tā sekām. Tādēļ nav izslēgta iespēja, ka šis secinājums balstīts vienīgi apstāklī, ka apsūdzētie nav atzinuši savu vainu un nav atlīdzinājuši inkriminēto zaudējumu. Tomēr šāds pamatojums būtu pretrunā Senāta atziņai, ka vainas noliegšana vai mantiskā zaudējuma neatlīdzināšana pati par sevi nav šķērslis nosacītas notiesāšanas piemērošanai (Senāta 2020. gada 21. maija lēmuma lietā Nr. SKK- 173/2020, ECLI:LV:AT:2020:0521.15830010413.6.L, 11.1. punkts).
Tādējādi apelācijas instances tiesas apsvērumi šajā daļā ir vispārīgi un neļauj pārbaudīt, ar kādiem konkrētiem apsvērumiem ir pamatots tās secinājums par pirmās instances tiesas sprieduma nepareizību. Savukārt Senāts nav tiesīgs aizstāt apelācijas instances tiesas vērtējumu ar savu apsvērumu kopumu.
[9.4] Rezumējot minēto, Senāts konstatē, ka apelācijas instances tiesa, nosakot soda mēru par Krimināllikuma 195. panta trešajā daļā paredzēto noziedzīgo nodarījumu, kā arī nepiemērojot Krimināllikuma 55. pantu, ir pārkāpusi Kriminālprocesa likuma 564. panta ceturtās daļas un Krimināllikuma 46. un 55. panta prasības. Tas ir pamats sprieduma atcelšanai šajā daļā un lietas nosūtīšanai jaunai izskatīšanai apelācijas instances tiesā.
[9.5] Izskatot lietu atkārtoti, apelācijas instances tiesai jāņem vērā Senāta 2025. gada 4. novembra lēmumā lietā Nr. SKK-240/2025 izteiktās atziņas par Krimināllikuma 55. panta piemērošanu, tajā skaitā atziņa, ka tiesai vispusīgi jāizvērtē visi apstākļi, kas var pamatot gan reāla soda izpildes nepieciešamību, gan nosacīta soda piemērošanu, un jānosaka, kurai apstākļu grupai konkrētajā gadījumā ir lielāks svars, lai atkarībā no tā izšķirtos starp reāla brīvības atņemšanas soda piemērošanu un nosacītu notiesāšanu (Senāta 2025. gada 4. novembra lēmuma lietā Nr. SKK-240/2025, ECLI:LV:AT:2025:1104.15830013416.9.L, 6.1. punkts).
Lietu izskatot no jauna, izvērtējams arī abu apsūdzēto arguments par aizturēšanā pavadītā laika neieskaitīšanu noteiktajā sodā. 

IV
Citi jautājumi

[10] Kriminālprocesa likuma 588. panta 3.1 daļa noteic: ja kasācijas instances tiesa pieņem šā likuma 587. panta pirmās daļas 2. punktā paredzēto lēmumu, tā izlemj jautājumu arī par drošības līdzekli.
Pirmās instances tiesa spriedumā atzinusi, ka apsūdzētajiem drošības līdzeklis nav piemērojams. Apelācijas instances tiesa spriedumu šajā daļā nav atcēlusi. 
Senāts atzīst, ka drošības līdzekļa piemērošanai apsūdzētajiem šajā kriminālprocesa stadijā nav tiesiska pamata.


Rezolutīvā daļa

Pamatojoties uz Kriminālprocesa likuma 585. un 587. panta pirmās daļas 2. punktu, Senāts

nolēma

atcelt Rīgas apgabaltiesas 2024. gada 22. oktobra spriedumu daļā par [pers. A] un [pers. B] noteikto sodu pēc Krimināllikuma 195. panta trešās daļas un saskaņā ar Krimināllikuma 50. panta pirmo un trešo daļu noteikto galīgo sodu;
atceltajā daļā lietu nosūtīt jaunai izskatīšanai Rīgas apgabaltiesā;
pārējā daļā apelācijas instances tiesas spriedumu atstāt negrozītu.

Lēmums nav pārsūdzams.

